Diari Oficial de la Generalitat Valenciana


Sumari del DOGV 6044, del 26-06-2009 (2009/7394)

RESOLUCIÓ de 17 de juny de 2009, de la Direcció General d'Ordenació i Centres Docents, per la qual s'establix el procés de preinscripció i matriculació en les escoles oficials d'idiomes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6044

Data del DOGV
:   26-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7394


Data del document
:   17-06-2009

Organisme emissor
:   Conselleria d'Educació

Tipus de document
:   Resolució

Descriptors 

:   * centre d'ensenyament
    * ensenyament d'idiomes
    * legislació
    * ensenyament públic

RESOLUCIÓ de 17 de juny de 2009, de la Direcció General d'Ordenació i Centres Docents, per la qual s'establix el procés de preinscripció i matriculació en les escoles oficials d'idiomes de la Comunitat Valenciana. [2009/7394]  
La Llei Orgànica 2/2006, de 3 de maig, d'Educació (BOE núm. 106, de 04.05.2006), regula en els articles 59, 60, 61 i 62 les ensenyances d'idiomes de règim especial i establix que estes ensenyances s'organitzaran en tres nivells: bàsic, intermedi i avançat.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, determina en la disposició final primera que el Reial Decret té caràcter bàsic, a excepció de la disposició addicional segona; el mencionat Reial Decret es dicta a l'empara del que disposen els articles 149.1.1ª i 30ª de la Constitució Espanyola de 1978, i de l'habilitació que conferix al Govern l'article 6.2 de la Llei Orgànica 2/2006, de 3 de maig, d'Educació, i fent ús de la competència estatal per a la fixació de les ensenyances mínimes arreplegades expressament en la disposició addicional primera, 2.c, de la Llei Orgànica 8/1985, Reguladora del Dret a l'Educació.   
El Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació (BOE núm. 167, de 14.07.2006), contempla en els articles 24.1 i 24.2 que l'any acadèmic 2007-2008 s'implantaran amb caràcter general el Nivell Bàsic i el Nivell Intermedi de les ensenyances d'idiomes; així mateix, establix que el Nivell Avançat s'implantarà l'any acadèmic 2008-2009.  
El Decret 155/2007, de 21 de setembre, del Consell, regula per primera vegada les ensenyances d'idiomes de règim especial a la Comunitat Valenciana i establix el currículum del Nivell Bàsic i del Nivell Intermedi (DOCV núm. 5605, de 24.09.2007), dedicant el capítol III específicament al Nivell Avançat.  
El mateix decret contempla en l'article 5.3 que la conselleria competent en matèria d'educació determinarà el currículum del Nivell Avançat dels idiomes que s'impartisquen en les escoles oficials d'idiomes de la Comunitat Valenciana; així ha sigut a través del Decret 119/2008, del Consell, de 5 de setembre (DOCV de 17 de setembre de 2008).  
En desplegament del mencionat Decret 155/2007, l'Orde de 31 de gener de 2008, de la Conselleria d'Educació, regula l'avaluació i promoció de les ensenyances d'idiomes de règim especial a la Comunitat Valenciana (DOCV núm. 5706, de 19.02.2008); al seu torn, l'Orde de 10 de març de 2008, de la Conselleria d'Educació, regula la prova de certificació de les ensenyances d'idiomes de règim especial a la Comunitat Valenciana (DOCV núm. 5728, de 26.03.2008).  
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, així com per l'Orde de 29 de febrer de 2008, de la Conselleria d'Educació, de desplegament del Reglament Orgànic i Funcional del dit departament, resolc:  
Primer. Procés de preinscripció  
1. Conforme en l'article 59.2 de la Llei Orgànica 2/2006 de 3 de maig, d'Educació, per a accedir a les ensenyances d'idiomes serà requisit imprescindible tindre setze anys complits l'any en què es comencen els estudis. Podran accedir així mateix els majors de catorze anys per a seguir les ensenyances d'un idioma diferent de la primera llengua estrangera cursada en l'Educació Secundària Obligatòria.  
2. El títol de Batxiller habilitarà per a accedir directament als estudis d'idiomes de Nivell Intermedi de la primera llengua estrangera cursada en el Batxillerat; així mateix, podrà accedir al Nivell Intermedi de Valencià l'alumnat que, havent superat en els estudis de Batxillerat la matèria comuna «Valencià: llengua i literatura I» (1r) i «Valencià: llengua i literatura II» (2n), dispose del títol de Batxiller.   
3. Requerirà preinscripció:  
3.1. L'alumnat de nou ingrés, entre el qual es troba l'alumnat a qui fa referència el punt dos de l'apartat primer de la present resolució.  
3.2. L'alumnat que, sense haver estat matriculat el curs acadèmic anterior en les escoles oficials d'idiomes, s'ha inscrit en les proves de certificació per a l'obtenció del certificat del Nivell Bàsic, del certificat del Nivell Intermedi o del certificat del Nivell Avançat de l'idioma corresponent.   
3.3. L'alumnat que va renunciar a la seua matrícula fins a la finalització del mes de gener sense necessitat de presentar cap justificació, tal com disposa l'article 9.1 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana.  
3.4. L'alumnat que, havent cursat anglés en el programa That's English! en el curs acadèmic anterior, desitge incorporar-se a la modalitat presencial, a excepció dels qui hagen obtingut el Certificat del Nivell Bàsic o el Certificat del Nivell Intermedi, després d'haver superat els mòduls 5 i 9 de That's English! respectivament.   
3.5. L'alumnat que desitge iniciar els seus estudis en un nou idioma, a excepció d'aquells que estiguen en possessió del Certificat de Nivell Avançat o el Certificat de Cicle Superior de qualsevol idioma.  
3.6. L'alumnat que, sense haver estat matriculat el curs acadèmic anterior, desitge reprendre els seus estudis en un determinat idioma.   
3.7. L'alumnat, siga de nou ingrés o no, que reunint els requisits d'accés a cada nivell desitge realitzar la prova de nivell corresponent. L'alumnat que haja estat matriculat el curs acadèmic anterior i desitge realitzar la prova de nivell conservarà la seua plaça.  
4. No requerirà preinscripció l'alumnat que s'especifica en l'apartat segon, punts 1.1. i 1.2 de la present resolució.  
5. Per a preinscriure's, segons el calendari que es contempla en el punt 8 d'este apartat, l'alumnat presentarà una sol·licitud - seguint el procediment establit per cada escola oficial d'idiomes -, bé en l'escola oficial d'idiomes en què desitge cursar els seus estudis o bé a través de la via telemàtica en aquelles escoles oficials d'idiomes que tinguen habilitat el dit sistema. Les sol·licituds estaran diferenciades segons es tracte de peticions per al torn de matí o el de vesprada-nit. No s'admetran peticions en ambdós torns, quedant automàticament anul·lades les que així es presenten. De la mateixa manera, les preinscripcions que es realitzen per a un mateix idioma en una escola oficial d'idiomes i en qualsevol dels seus aularis, quedaran anul·lades.  
6. L'alumnat que reunisca els requisits d'accés que es contemplen als articles 9, 13 i 17 del Decret 155/2007, de 21 de setembre, del Consell, podrà preinscriure's en un dels següents cursos o proves de nivell:  
6.1. Primer curs del Nivell Bàsic.  
6.2. Segon curs del Nivell Bàsic.  
6.3. Primer curs del Nivell Intermedi.  
6.4. Segon curs del Nivell Intermedi.  
6.5. Primer curs del Nivell Avançat.  
6.6. Segon curs del Nivell Avançat.  
6.7. Prova de nivell del Nivell Bàsic.  
6.8. Prova de nivell del Nivell Intermedi.  
6.9. Prova de nivell del Nivell Avançat.  
7. Als actuals aularis de les escoles oficials d'idiomes només es podrà preinscriure alumnat de Nivell Bàsic dels idiomes autoritzats en estos. Als dits aularis, es podrà autoritzar la impartició del Nivell Intermedi, o del Nivell Avançat si és el cas, únicament si hi ha un nombre mínim de 15 alumnes per curs per a constituir grup.  
8. La fase de preinscripció s'iniciarà a partir del dia 17 de juny. Cada escola oficial d'idiomes obrirà un termini no inferior a deu dies hàbils, compresos entre l'obertura de la dita fase i el mes de setembre.  
Segon. Procés de matriculació  
1. L'orde de matriculació serà el següent:   
1.1. En primer lloc, al llarg del mes de juny i juliol -segons el calendari que determine cada escola oficial d'idiomes-, es matricularà l'alumnat que no requerix preinscripció, a saber:  
1.1.1. L'alumnat matriculat en el curs acadèmic anterior en 1r del Nivell Bàsic, 1r del Nivell Intermedi o 1r de Nivell Avançat que promociona a 2n curs de cada un d'estos nivells (convocatòria de juny).  
1.1.2. L'alumnat que, matriculat en el curs acadèmic anterior en els cursos finals de nivell, haja realitzat la prova de certificació del Nivell Bàsic, del Nivell Intermedi o del Nivell Avançat, tant si l'ha superat com si no. Els que l'han superat es matricularan en el 1r curs del següent nivell. Els que no l'han superat podran repetir curs sempre que no hagen esgotat el nombre de convocatòries.  
1.1.3. L'alumnat matriculat en el curs acadèmic anterior que, per a realitzar la prova de certificació, va renunciar a la seua matrícula oficial. L'alumne que haja superat esta prova es matricularà en el primer curs del nivell següent, i l'alumne o alumna que no l'haja superat, tornarà al mateix curs a què va renunciar.   
1.1.4. L'alumnat matriculat en el curs acadèmic anterior en els cursos finals de nivell que, sense haver renunciat ni perdut l'escolaritat, no es va inscriure en les corresponents proves de certificació del Nivell Bàsic, del Nivell Intermedi o del Nivell Avançat.   
1.1.5. L'alumnat que, havent cursat anglés al programa That's English! en el curs acadèmic anterior, haja obtingut el certificat del Nivell Intermedi, després d'haver superat el mòdul 9 de That's English!, es matricularà de 1r de Nivell Avançat.  
1.2. En segon lloc, al mes de setembre -segons el calendari i el procediment que determine cada escola oficial d'idiomes-, es matricularà el següent alumnat, que tampoc requerix preinscripció:  
1.2.1. Després de les proves extraordinàries de setembre, l'alumnat matriculat en el curs acadèmic anterior en 1r de Nivell Bàsic, 1r de Nivell Intermedi, i 1r de Nivell Avançat, es matricularà en el curs a què accedix com a resultat de les dites proves.  
1.2.2. L'alumnat que, havent obtingut el certificat del Nivell Avançat o certificat de Cicle Superior en un dels idiomes impartits en l'escola oficial d'idiomes, desitja iniciar estudis en un altre idioma diferent.  
1.2.3. L'alumnat matriculat en el curs acadèmic anterior i a qui li va ser acceptada la renúncia a la matrícula oficial per causa degudament justificada, tal com establix l'article 9.2 de l'Orde de 31 de gener de 2008.  
1.2.4. L'alumnat que, havent sol·licitat trasllat d'expedient, ha estat matriculat en el curs acadèmic anterior en una altra escola oficial d'idiomes.  
1.2.5. L'alumnat que va cursar el programa That's English! en el curs acadèmic anterior i que haja obtingut el certificat del Nivell Bàsic i desitge passar a la modalitat presencial es matricularà de 1r de Nivell Intermedi.  
1.3. En tercer lloc, es matricularà l'alumnat amb preinscripció segons l'orde resultant del sorteig corresponent, en els idiomes i nivells que així procedisca.   
1.4. Finalment, una vegada determinades les vacants existents, es procedirà a la seua adjudicació fins a l'esgotament de les places escolars disponibles. Durant este període de vacants es podran matricular els que van perdre l'escolaritat, els que van esgotar les seues convocatòries presencials i els que desitgen actualitzar els seus coneixements d'un curs ja superat sense efectes acadèmics.  
2. La documentació a presentar serà la següent:  
2.1. Imprés de sol·licitud, acompanyat de la fotocòpia del DNI o NIE. En el cas de no disposar d'estos documents i sí de passaport, es podrà realitzar la matrícula condicionada, segons es determina en l'apartat segon de la Resolució de 9 de febrer de 2005 (DOGV de 23.02.2005).  
2.2. En el cas de sol·licitants majors de 14 anys que desitgen seguir les ensenyances d'un idioma diferent del primer idioma cursat en l'Educació Secundària Obligatòria, presentarà un certificat del centre docent on cursa actualment els seus estudis en què s'acredite el curs que realitza i l'idioma o idiomes que estudia.  
2.3. En el cas de sol·licitants que disposen del títol de Batxiller i desitgen accedir directament als estudis d'idiomes de Nivell Intermedi (primer curs) de la primera llengua estrangera cursada en el batxillerat, presentarà la certificació acadèmica en què conste la primera llengua estrangera cursada en el batxillerat i que disposa, o està en tràmit, de l'obtenció del títol de Batxiller.  
2.4. En el cas de sol·licitants que disposen del títol de Batxiller i desitgen accedir directament als estudis d'idiomes de Nivell Intermedi (primer curs) de Valencià, presentarà la certificació acadèmica en què conste la superació en els estudis de batxillerat de la matèria comuna «Valencià: llengua i literatura I» (1r) i «Valencià: llengua i literatura II» (2n).   
2.5. En el cas de famílies nombroses, presentarà fotocòpia del llibre de família actualitzat.  
2.6. En el cas d'alumnat que presente algun tipus de discapacitat, presentarà un certificat oficial acreditatiu, expedit per l'administració competent.  
3. Quant a l'alumnat estranger, la Llei Orgànica 2/2006, de 3 de maig, d'Educació, no exigix un títol específic per a accedir a les escoles oficials d'idiomes, limitant-se a assenyalar en l'article 59.2 com a requisit imprescindible tindre setze anys complits l'any en què es comencen els estudis, sense perjuí de permetre que accedisquen els majors de catorze anys sempre que es tracte d'un idioma diferent del cursat en l'Educació Secundària Obligatòria. En este sentit, l'alumnat haurà d'aportar un certificat o, si no, una declaració jurada en la que s'acredite la llengua o llengües en què va ser escolaritzat durant l'ensenyança obligatòria. En tot cas, per a la matriculació de l'alumnat estranger caldrà ajustar-se al que disposa la Resolució de 9 de febrer de 2005.  
3.1. Espanyol per a estrangers: podran matricular-se els ciutadans de nacionalitats estrangeres, l'idioma oficial dels quals no siga l'espanyol i que així ho acrediten.  
3.2. Si existiren places vacants i es donaren situacions de desconeixement dels idiomes oficials de la Comunitat Valenciana, podran sol·licitar assistència a classe, com a complement formatiu i sense cap dret a certificat oficial, els alumnes entre les llengües maternes dels quals no estiguen les oficials de la Comunitat Valenciana, ni hagen realitzat la seua escolarització en cap d'elles, encara que disposen de la nacionalitat espanyola.  
3.3. Altres idiomes: els ciutadans de nacionalitat no espanyola podran matricular-se en qualsevol idioma que siga diferent de l'oficial del seu país d'origen i que no hagen cursat durant l'ensenyança obligatòria. S'entendrà com a país d'origen aquell que figure al seu NIE o passaport.   
4. La matriculació en les ensenyances d'idiomes de règim especial que s'oferixen en les escoles oficials d'idiomes no pressuposa la matrícula per a la realització de la prova de certificació. Esta última haurà de realitzar-se en els termes que disposa l'article 3 de l'Orde de 10 de març de 2008, de la Conselleria d'Educació, pel qual es regula la prova de certificació de les ensenyances d'idiomes de règim especial a la Comunitat Valenciana (DOCV número 5728, de 26 de març de 2008).  
5. Els alumnes que es matriculen en cursos organitzats per destreses de competència oral i competència escrita, podran obtindre una acreditació de la competència superada que formarà part del seu expedient acadèmic.  
6. Els alumnes podran matricular-se en cursos integrats de nivell prèviament autoritzats per la Direcció General d'Ordenació i Centres Docents.  
Tercer. Renúncia a la matrícula  
1. De conformitat amb el que disposa l'article 9.1 de l'Orde de 31 de gener de 2008, per la qual es regula l'avaluació i promoció de les ensenyances d'idiomes de règim especial a la Comunitat Valenciana, l'alumnat podrà sol·licitar al centre la renúncia de matrícula, sense necessitat de presentar cap justificació, fins a la finalització del mes de novembre per a cursos quadrimestrals, i fins a la finalització del mes de gener per a cursos ordinaris. La mencionada renúncia constarà en l'expedient acadèmic de l'alumne o alumna per mitjà de l'oportuna diligència. La dita renúncia no computarà a l'efecte de permanència en el curs o nivell corresponent. Quan el dit alumnat desitge continuar els seus estudis en les escoles oficials d'idiomes haurà de sotmetre's novament al procés d'admissió.  
2. Tal com establix l'article 9.2 de la mencionada Orde de 31 de gener de 2008, l'alumnat podrà renunciar per causa degudament justificada en la matrícula oficial. El consell escolar serà l'òrgan competent per a regular la dita sol·licitud, el model d'esta, els motius i la documentació que haurà d'aportar l'alumne. En cas de ser autoritzada, no es computarà als efectes previstos que limiten el període de permanència màxima en el nivell i haurà de constar, per mitjà de l'oportuna diligència, al seu expedient acadèmic. L'alumnat podrà reincorporar-se en els estudis en la mateixa escola oficial d'idiomes en el curs següent a què haja sigut acceptada la renúncia.   
3. De conformitat amb allò que s'ha referit en la disposició addicional quarta de l'Orde de 31 de gener de 2008, de la Conselleria d'Educació, a l'alumnat de That's English! no li seran aplicables els aspectes relatius a la renúncia de matrícula.  
Quart. Pèrdua d'escolaritat  
L'alumnat matriculat té l'obligació d'assistir a classe, i l'escola oficial d'idiomes ha de controlar la dita assistència. De conformitat amb la disposició addicional primera del Decret 39/2008, de 4 d'abril, del Consell, sobre la convivència als centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, el consell escolar del centre serà l'òrgan competent per a l'aprovació del Reglament de Règim Interior dels centres docents públics, que inclourà les situacions en què l'alumnat matriculat perd l'escolaritat per inassistència a classe, la qual cosa implica la pèrdua del dret a l'avaluació contínua, encara que conserve sempre el dret a l'avaluació final. En tot cas, este alumnat, tal com s'indica al punt 1.4 de l'apartat segon de la present resolució, si desitja matricular-se el curs següent, ho farà durant el període de vacants.  
Quint. Prova de nivell  
1. El Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del Nivell Bàsic i del Nivell Intermedi, contempla en els articles 9.2, 13.2 i 17.2 la possibilitat que l'alumnat puga accedir directament al 2n curs del Nivell Bàsic, al 2n curs del Nivell Intermedi o al 2n curs del Nivell Avançat, sempre que complisca els requisits exigits i, a més, supere una prova de valoració dels coneixements previs.  
2. De conformitat amb l'article 12.1 de l'Orde de 31 de gener de 2008, de la Conselleria d'Educació, pel qual es regula l'avaluació i promoció de les ensenyances d'idiomes de règim especial a la Comunitat Valenciana, les escoles oficials d'idiomes convocaran i duran a terme, al llarg del mes de setembre i amb anterioritat a l'inici del curs acadèmic, la prova de nivell del Nivell Bàsic, la prova de nivell del Nivell Intermedi i la prova de nivell del Nivell Avançat.  
3. Segons el que establix l'article 12.2 de la mencionada Orde de 31 de gener de 2008, cada prova de nivell, elaborada pels departaments didàctics per a facilitar la seua uniformitat, permetrà -en cas de ser superada per l'alumne o alumna-, l'accés directe al segon curs del Nivell Bàsic, al segon curs del Nivell Intermedi o al segon curs del Nivell Avançat.  
4. La superació de cada prova de nivell no garantix un lloc escolar per al sol·licitant.  
5. El resultat de la prova de nivell, en el cas que l'alumne o l'alumna no arribe a matricular-se, és vàlid en el curs acadèmic en què s'ha realitzat per a qualsevol de les escoles oficials d'idiomes de la Comunitat Valenciana.  
6. L'alumnat haurà de ser avaluat en cada prova de nivell prenent com a referència els objectius, les competències i els criteris d'avaluació exigibles a la finalització del curs immediatament anterior a què aspira a accedir el sol·licitant, establits per als nivells Bàsic, Intermedi i Avançat en els currículums dels idiomes respectius.  
7. Podrà accedir a la prova de nivell qualsevol alumne, siga de nou ingrés o no, que reunisca les condicions d'accés per a cada nivell a les que fa referència el punt 1 d'este apartat.  
8. Cada alumne podrà realitzar només una prova de nivell per cada idioma i per curs acadèmic.  
Sext. Activitats formatives complementàries  
1. De conformitat amb l'article 4.4 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i que establix el currículum del Nivell Bàsic i del Nivell Intermedi, la conselleria competent en matèria d'educació podrà autoritzar en les escoles oficials d'idiomes la impartició de cursos monogràfics per als nivells que es determinen, cursos de formació i actualització del professorat, així com altres ofertes formatives complementàries que responguen a una demanda social.   
2. La direcció de l'escola oficial d'idiomes corresponent podrà sol·licitar, a través de la direcció territorial competent en matèria d'educació, la realització d'activitats formatives a què fa referència el punt anterior, vinculades a tots els idiomes. Les sol·licituds es presentaran amb anterioritat a la finalització del mes de juny. Correspondrà a la Direcció General d'Ordenació i Centres Docents, abans de l'inici del nou curs acadèmic, l'autorització de les dites activitats.  
3. La sol·licitud per a qualsevol d'estos cursos anirà acompanyada d'un informe elaborat pel departament i aprovat pel consell escolar en què es justifique la seua autorització basant-se en els destinataris, requisits d'accés, duració, objectius i criteris d'avaluació; així mateix s'adjuntarà un informe favorable de l'inspector de l'escola oficial d'idiomes. Esta modalitat formativa no implicarà en cap cas un increment de la plantilla; s'oferiran únicament aquells que puguen ser assumits per l'horari disponible del professorat del departament, una vegada completats els grups autoritzats per la Direcció General d'Ordenació i Centres Docents.  
4. La matriculació de l'alumnat en estes activitats formatives complementàries podrà realitzar-se, una vegada aprovades per la Direcció General d'Ordenació i Centres Docents, en el període de matriculació que determine cada escola oficial d'idiomes.   
5. Estos cursos tindran la validesa acadèmica que la conselleria amb competències en matèria d'educació determine. L'alumne que haja assistit regularment i participat en les activitats o avaluacions programades, rebrà una acreditació en la forma que la conselleria competent en matèria d'educació determine, expedida pel centre i en la qual constarà el nombre d'hores i la data de l'aprovació per la Direcció General d'Ordenació i Centres Docents. Així mateix, els certificats podran ser expedits per l'administració educativa en aquells cursos a què es referix el punt 3 de l'article 11 de l'Orde de 31 de gener de 2008 (DOCV de 19.02.08).  
6. Esta oferta formativa formarà part de l'expedient de l'alumne, tal com diu l'article 11 de l'Orde de 31 de gener. La qualificació s'expressarà en els termes d'apte o no apte.   
7. L'administració amb competències en matèria educativa podrà determinar la validesa de la dita oferta formativa en els processos selectius que s'establisquen.  
8. Un mateix professor només podrà impartir un curs monogràfic per curs acadèmic.  
9. La duració de cada curs es correspondrà amb el període lectiu del curs ordinari, amb una duració de 30, 60 o de 120 hores lectives, de les quals es podrà autoritzar fins a un màxim de 50% del període total com a hores no presencials.  
10. La conselleria amb competències en matèria d'educació podrà autoritzar grups específics en les escoles oficials d'idiomes per a l'alumnat que desitge estudiar un idioma estranger i pertanga al Cos de Mestres o de Professors d'Ensenyança Secundària; també per als mestres i professors de Centres privats degudament autoritzats. En ambdós casos, hauran d'exercir la seua labor docent en Centres públics i privats de la Comunitat Valenciana.  
Sèptim. Matriculació del personal del centre  
1. El personal docent i no docent que desitge iniciar o continuar estudis d'idiomes de règim especial haurà de matricular-se i examinar-se en altre centre diferent del que presta els seus servicis, independentment que puga rebre docència al seu propi centre, sempre que estos cursos es duguen a terme en un horari acadèmic que no interferisca amb el seu horari laboral.  
2. El professorat i tot el personal relacionat directament amb algun dels processos de les proves de certificació, entre altres, elaboració, impressió i pilotatge, no podrà presentar-se a les dites proves i estarà subjecte a la confidencialitat que s'establisca.  
Octau. Difusió de la informació  
Les escoles oficials d'idiomes informaran l'alumnat sobre el contingut de la present resolució.   
Nové. Derogació normativa  
Queden derogades les altres normes del mateix rang o d'un rang inferior que s'oposen al que establix esta resolució.  
DISPOSICIÓ ADDICIONAL  
L'alumnat del programa That's English! que haja superat el mòdul 9 però no haja obtingut la certificació del Nivell Intermedi podrà, o bé matricular-se com a alumne presencial en el 2n curs del Nivell Intermedi, o repetir el mòdul 9 sense efectes acadèmics.  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, el present acte, que esgota la via administrativa, podrà ser recorregut potestativament en reposició, o bé es podrà plantejar directament un recurs contenciós administratiu en els terminis i davant de l'òrgan que s'indica a continuació:  
a) El recurs de reposició haurà d'interposar-se davant del conseller d'Educació, en el termini d'un mes a comptar des de l'endemà de la seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
València, 17 de juny de 2009.- El director general d'Ordenació i Centres Docents: Francisco Baila Herrera.